BMW Σειρά 8

Η BMW Σειρά 8 είναι μια σειρά πολυτελών σπορ αυτοκινήτων τύπου grand tourer που παράγονται από τη γερμανική αυτοκινητοβιομηχανία BMW. Η πρώτη Σειρά 8 εισήχθη το 1989 υπό τον κωδικό μοντέλου E31 και ήταν διαθέσιμη μόνο ως 2-πορτο κουπέ. Επίσης, τροφοδοτήθηκε από μια σειρά κινητήρων βενζίνης ατμοσφαιρικών V8 και V12, ενώ παρήχθη από τον Μάιο του 1989 έως τον Μάιο του 1999.Η ονομασία Σειρά 8 επανεισήχθη το 2018 με τη δεύτερη γενιά της Σειράς 8. Τον Ιούλιο του 2018 ξεκίνησε η παραγωγή του coupé (G15) και τον Νοέμβριο του 2018 ξεκίνησε η παραγωγή του καμπριολέ (G14).

 Η εξέλιξη της πρώτης γενιάς της Σειράς 8 ξεκίνησε το 1984, ενώ η τελική φάση σχεδιασμού και ανάπτυξης του μοντέλου παραγωγής ξεκίνησε το 1986. Το μοντέλο παρουσιάστηκε επίσημα στο Σαλόνι Αυτοκινήτου της Φρανκφούρτης στις αρχές Σεπτεμβρίου του 1989, ως η BMW Σειρά 8 E31, αν και η παραγωγή της είχε ξεκινήσει ήδη από τον Μάιο. Κατασκευάστηκε για 10 ακριβώς έτη, έως τον Μάιο του 1999. Η πρώτη γενιά της Σειράς 8 σχεδιάστηκε με σκοπό να φτάσει σε επίπεδα υψηλότερα από το επίπεδο αγοράς της Σειράς 6 E24, με ακόμα μεγαλύτερη απόδοση, φουτουριστική εμφάνιση και αυξημένη τιμή. Στα πλαίσια αυτά, έφερε μια σειρά κινητήρων βενζίνης ατμοσφαιρικών V8 και V12. Η αρχική Σειρά 8 ήταν το πρώτο στην ιστορία αυτοκίνητο που προσέφερε έναν κινητήρα V12 σε συνδυασμό με χειροκίνητο κιβώτιο 6 ταχυτήτων και ήταν επίσης ένα από τα πρώτα οχήματα παγκοσμίως με ηλεκτρονικό γκάζι οδήγησης. Παράλληλα, η Σειρά 8 ήταν ένα από τα πρώτα αυτοκίνητα της BMW που χρησιμοποίησε ανάρτηση με πίσω άξονα πολλαπλών συνδέσμων. Όπως προαναφέρθηκε, η Σειρά 8 E31 μπήκε στην παραγωγή τον Μάιο του 1989, μόλις 1 μήνα μετά τη λήξη της παραγωγής της Σειράς 6 E24, αλλά δεν θεωρείται άμεσος διάδοχος του E24, για τον λόγο που τονίστηκε στην πρώτη παράγραφο, ενώ και οι πωλήσεις του επλήγησαν από την παγκόσμια ύφεση στις αρχές της δεκαετίας του 1990, φαινόμενο που έπληξε και γενικότερα όλη την κατηγορία των σπορ αυτοκινήτων υψηλών επιδόσεων. Ένα ακόμα άμεσο αποτέλεσμα της τότε παγκόσμιας ύφεσης, ήταν ότι η αρχική Σειρά 8 δεν απέκτησε ποτέ έκδοση M, αν και τα πρώτα χρόνια της, είχε εξεταστεί σοβαρά το ενδεχόμενο να παραχθεί και μια έκδοση «M8» ως ανταγωνιστής των Ferrari και μάλιστα είχε κατασκευαστεί και ένα σχετικό πειραματικό αντίτυπο BMW M8. Τελικώς όμως ακυρώθηκε, επειδή η BMW θεώρησε τότε και ανακοίνωσε ότι δεν θα υπήρχε επαρκώς μεγάλος αριθμός υποψήφιων αγοραστών για την M8 ώστε να γίνει εμπορικώς βιώσιμη. Ωστόσο, υπήρξε στη θέση της μια κορυφαία έκδοση, η BMW 850CSi, που κατασκευάστηκε από το 1992 έως το 1996 σε μόλις 1.510 αντίτυπα. Τελικώς, η παραγωγή του E31 σταμάτησε τον Μάιο του 1999, μετά από 10 ακριβώς έτη παραγωγής, αφού είχαν κατασκευαστεί 30.600 αντίτυπα, και χωρίς να υπάρξει τότε άμεσος διάδοχος, λόγω χαμηλών πωλήσεων. Η νέα BMW Σειρά 8 ανακοινώθηκε στις 15 Ιουνίου 2018, αναβιώνοντας έτσι την ονομασία, ενώ τον Ιούλιο του 2018 ξεκίνησε η παραγωγή του coupé (G15) και τον Νοέμβριο του 2018 ξεκίνησε η παραγωγή του καμπριολέ (G14). Και οι δύο εκδοχές, κατασκευάζονται στο εργοστάσιο συναρμολόγησης της BMW στο Ντίνγκολφινγκ της Γερμανίας. Διεθνώς, η σημερινή Σειρά 8 G15 φέρει έναν κινητήρα βενζίνης 4.4 λίτρων V8 με twin-turbo (αντίθετα με τη Σειρά 8 πρώτης γενιάς, δεν θα υπάρξει κινητήρας V12), έκδοση που ονομάζεται M850i xDrive. Ειδικότερα στην Ευρώπη, προσφέρεται και μια έκδοση 840d xDrive με 3.0 λίτρων 6-κύλινδρο σε σειρά (I6) κινητήρα τουρμποντίζελ. Αξιοσημείωτη ιδιότητα της BMW Σειράς 8 δεύτερης γενιάς, είναι ότι και οι δύο κινητήρες συνδυάζονται αποκλειστικά με στάνταρ 4-κίνηση, τη γνωστή τετρακίνηση xDrive της BMW.Αναμένεται και ένα 4-πορτο στυλ αμαξώματος Gran Coupé (G16), ως διάδοχος της σειράς F06 / F12 / F13 της Σειράς 6. Επίσης, ένα μοντέλο Μ8 υψηλής απόδοσης αναμένεται να εισαχθεί στο μέλλον. Η επίσημη ιστοσελίδα της BMW Σειράς 8